DECRETO 272/2008, do 4 de decembro, polo que se acorda a cesión en propiedade a título gratuíto ao Concello de Monforte de Lemos do campo de fútbol Luis Bodegas.
CONSELLERÍA DE ECONOMÍA E FACENDA — III. OUTRAS DISPOSICIÓNS — 19/12/2008

A Comunidade Autónoma de Galicia é titular dunhas instalacións deportivas no concello de Monforte de Lemos, denominadas campo de fútbol Luis Bodegas, en virtude do Real decreto 2434/1982, do 24 de xullo, sobre transferencias de funcións e servizos da Administración do Estado á Comunidade Autónoma de Galicia en materia de cultura.
O Concello de Monforte de Lemos solicitou a cesión do inmoble.
Desafectouse o ben do dominio público mediante o Decreto 244/2008, do 18 de setembro (DOG nº 213, do 3 de novembro) e declarouse a súa alleabilidade mediante a Orde do 3 de novembro de 2008.
A Secretaría Xeral e do Patrimonio, dependente da Consellería de Economía e Facenda, tramitou o expediente de cesión do inmoble de acordo co previsto nos artigos 83 e seguintes do Regulamento que desenvolve a Lei 3/1985, do patrimonio da comunidade autónoma.
Na súa virtude, por proposta do conselleiro de Economía e Facenda, e logo da deliberación do Consello da Xunta de Galicia, na súa reunión do día catro de decembro de dous mil oito,
DISPOÑO:
Artigo 1º
Acórdase a cesión, a título gratuíto, a favor do Concello de Monforte de Lemos, da propiedade do ben inmoble que se describe a continuación:
Campo de fútbol Luis Bodegas, sito na estrada de Reboredo, concello de Monforte de Lemos, cunha superficie de doce mil novecentos oitenta metros cadrados. Linda: norte, Emilio Díaz Rodríguez; sur, camiño; leste, estrada de Reboredo e oeste, Manuel Rodríguez e outros. Inscrita no Rexistro da Propiedade de Monforte de Lemos no tomo 497, libro 156, predio 10.671, inscrición 5ª. Referencia catastral 1982051PH2018S0001RL.
Artigo 2º
A cesión en propiedade queda sometida ás seguintes cláusulas:
a) O fin da cesión será a dedicación do inmoble a actividades deportivas.
b) No caso de que o inmoble non sexa dedicado ao uso previsto no acordo de cesión dentro do prazo dun ano contado desde o outorgamento da escritura pública, deixase de estalo con posterioridade ou se descoidase ou utilizase con grave quebrantamento, ou se incumprisen as condicións do acordo, considerarase resolta a cesión e o inmoble reverterá á comunidade autónoma, que terá dereito a percibir, logo de taxación pericial, o valor dos detrimentos ou das deterioracións que experimentasen. A Consellería de Economía e Facenda poderá comprobar o cumprimento das obrigas que leva implícitas a cesión. A reversión producirase con todas as súas pertenzas e accesións sen que proceda a favor do concello ningunha indemnización.
Artigo 3º
A cesión formalizarase mediante escritura pública subscrita pola Secretaria Xeral e do Patrimonio ou funcionario en que delegue, debendo constar nela o acordo de cesión e a aceptación do cesionario. Os custos de formalización serán por conta do cesionario.
Disposición derradeira
A Consellería de Economía e Facenda, a través da Secretaría Xeral e do Patrimonio, realizará todos os trámites necesarios para a efectividade de canto se dispón neste decreto.
Santiago de Compostela, catro de decembro de dous mil oito.
Emilio Pérez Touriño
Presidente
José Ramón Fernández Antonio
Conselleiro de Economía e Facenda